โรนัลด์ รีด ภารโรง ที่มีทรัพย์สิน 200 ล้าน
โรนัลด์ รีด ชายคนนี้เป็นภารโรงคนหนึ่ง ที่ใช้ชีวิตตามปกติในสังคม ไม่ได้มีชื่อเสียงโด่งดัง แต่แล้วตอนที่เขาเสียชีวิตลง ทุกคนก็ต้องประหลาดใจ เมื่อพบว่า รีด มีทรัพย์สินเก็บไว้สูงถึง 200 ล้านบาท
30 ม.ค. 2563

โรนัลด์ รีด ภารโรง ที่มีทรัพย์สิน 200 ล้าน /โดย ลงทุนแมน
โรนัลด์ รีด ชายคนนี้เป็นภารโรงคนหนึ่ง ที่ใช้ชีวิตตามปกติในสังคม ไม่ได้มีชื่อเสียงโด่งดัง
แต่แล้วตอนที่เขาเสียชีวิตลง ทุกคนก็ต้องประหลาดใจ
เมื่อพบว่า รีด มีทรัพย์สินเก็บไว้สูงถึง 200 ล้านบาท
คำถามคือ เขามีเงินเยอะขนาดนี้ได้อย่างไร?
ลงทุนแมนจะเล่าให้ฟัง
┏━━━━━━━━━━━━┓
Blockdit โซเชียลมีเดีย รูปแบบใหม่
┗━━━━━━━━━━━━┛
นายโรนัลด์ รีด (Ronald Read) เป็นชาวอเมริกัน เกิดเมื่อปี ค.ศ. 1921
โดยครอบครัวอาศัยอยู่ในรัฐเวอร์มอนต์ มีฐานะค่อนข้างยากจน และส่งเขาเรียนได้แค่ชั้นมัธยม
หลังจากปลดประจำการทหาร เมื่อสงครามโลกครั้งที่ 2 สิ้นสุดลง
เขาได้กลับมาทำงานเป็นพนักงานช่างที่ปั๊มน้ำมันแห่งหนึ่งในเมืองบ้านเกิด
ผ่านมาถึงปี 1980 เขาเปลี่ยนมาทำงานเป็นภารโรงแบบพาร์ตไทม์ ที่ร้านค้าปลีก JCPenney 
โดยมีหน้าที่ดูแลความเรียบร้อย และรับผิดชอบงานช่างเทคนิคต่างๆ ภายในร้าน
เขาทำอาชีพนี้อยู่นาน 17 ปี ก่อนเกษียณตัวเองในปี 1997 และกลับไปใช้ชีวิตบั้นปลายอย่างสงบสุข
ดูเหมือนว่าชีวิตของผู้ชายธรรมดาคนนี้ จะไม่มีเรื่องราวอะไรน่าสนใจเป็นพิเศษ
จนกระทั่งเขาเสียชีวิตลงในปี 2014 ตอนอายุ 92 ปี
สิ่งที่น่าเหลือเชื่อก็ถูกเปิดเผยออกมา
เพราะครอบครัวพบว่า มรดกที่พ่อเหลือเอาไว้นั้น
คือทรัพย์สินที่มีมูลค่าถึง 240 ล้านบาท
ซึ่งตามพินัยกรรม เขาต้องการแบ่งทรัพย์สินเป็นสัดส่วนดังนี้
60 ล้านบาท ยกให้กับครอบครัว
40 ล้านบาท ยกให้กับห้องสมุด Brooks Memorial
140 ล้านบาท ยกให้กับโรงพยาบาล Brattleboro Memorial
เรื่องนี้สร้างความประหลาดใจให้กับคนในท้องถิ่นเป็นอย่างมาก รวมไปถึงครอบครัว
ว่าโรนัลด์ รีด มีทรัพย์สินเยอะขนาดนี้ตั้งแต่เมื่อไหร่
เพราะถ้าดูจากข้อมูลแล้ว เขาน่าจะมีรายได้จากการทำงานน้อยกว่าคนอื่นอยู่พอสมควร
ปัจจุบัน ที่สหรัฐอเมริกา ประชาชนมีรายได้เฉลี่ยอยู่ที่ 1,440,000 บาทต่อปี
ในขณะที่อาชีพภารโรง มีรายได้เฉลี่ยอยู่ที่ 910,000 บาทต่อปี
ยิ่งถ้าเป็นฐานเงินเดือนและค่าเงินในอดีตหลายสิบปีก่อน รายได้ของรีดคงต่ำกว่าค่าเฉลี่ยมาก
แต่ถึงแม้จะเป็นเช่นนั้น เขาก็ได้ทำให้เงินเก็บดังกล่าว มีมูลค่าเพิ่มขึ้นอย่างมหาศาล
ด้วยการนำมันไป “ลงทุน” อย่างสม่ำเสมอ
อันที่จริงแล้ว ทรัพย์สินส่วนใหญ่ที่รีดถือครองอยู่ ก็คือ หุ้นของ 95 บริษัทที่จดทะเบียนในตลาดหลักทรัพย์
แน่นอนว่า รีด ไม่เคยมีความรู้เกี่ยวกับการลงทุน
แต่ด้วยความสนใจ เขาจึงมักจะศึกษาข้อมูลผ่านหนังสือพิมพ์ The Wall Street Journal อยู่ทุกวัน
รวมทั้งเข้าไปหาความรู้เพิ่มเติมที่ห้องสมุด Brooks Memorial เป็นประจำ
ไม่มีใครรู้แน่ชัดว่า เขาใช้เงินลงทุนไปเท่าไหร่
แต่เพื่อนสนิทได้เปิดเผยว่า จากที่รู้จักนิสัยกันมานาน
เขามั่นใจว่า เพื่อนจะแบ่งเงินเดือนสัดส่วน 80% ไปลงทุน
ทั้งนี้หลักการลงทุนของรีด เป็นวิธีง่ายๆ ที่ใครก็สามารถทำได้ และไม่ต้องใช้ปัจจัยทางเทคนิคใดๆ
โดยเขาจะเลือกซื้อเฉพาะหุ้นของบริษัทที่มีพื้นฐานธุรกิจเข้าใจง่าย มีมูลค่าตลาดสูง และเป็นผู้นำในอุตสาหกรรมตัวเอง หรือที่นักลงทุนเรียกกันว่า หุ้น Blue-Chip
นอกจากนี้ กิจการจะต้องมีการจ่ายปันผลที่แน่นอน เพราะเขาจะถือหุ้นเอาไว้ระยะยาวหลายปี
ซึ่งรีดได้เข้าลงทุนในบริษัทจากหลายกลุ่มอุตสาหกรรม ไม่ว่าจะเป็น
ธุรกิจสินค้าผู้บริโภค เช่น Procter & Gamble, Johnson & Johnson, General Electric
ธุรกิจโทรคมนาคม เช่น AT&T
ธุรกิจการเงิน เช่น J.P. Morgan, Bank of America
ธุรกิจยานยนต์ เช่น General Motors
ธุรกิจพลังงาน เช่น Dow Chemical
และเขาจะหลีกเลี่ยงการลงทุนในบริษัทเทคโนโลยี ที่รูปแบบธุรกิจเข้าใจยาก แม้ราคาหุ้นพุ่งสูงขึ้นมาก
อย่างไรก็ตาม ก็มีบางบริษัทที่ทำให้เขาต้องขาดทุน เช่น Lehman Brothers ที่ล้มละลายจนเป็นจุดเริ่มต้นของวิกฤติการเงินโลกในปี 2008
แต่เนื่องจากว่า รีดมีการกระจายความเสี่ยง จึงทำให้ผลกระทบอยู่ในวงจำกัด
จะเห็นได้ว่า วิธีการลงทุนนี้ คล้ายกับนักลงทุนชื่อดังอย่าง วอร์เรน บัฟเฟตต์ เป็นอย่างมาก
ซึ่งมันได้ส่งผลให้พอร์ตการลงทุนของ โรนัลด์ รีด เติบโตขึ้นตามกาลเวลา 
จนสุดท้ายมีมูลค่า 240 ล้านบาท ในปี 2014
แต่สาเหตุที่ไม่มีใครสังเกตเห็น ว่าชายคนนี้เป็นเศรษฐี
ก็เพราะว่าเขายังคงใช้ชีวิตเรียบง่ายเหมือมเดิม
การได้นั่งทานอาหารเช้าที่ร้านโปรดในโรงพยาบาล Brattleboro Memorial ทุกวัน
ขับรถมือสองที่ซื้อมาตั้งแต่อดีต
ใส่เสื้อตัวเดิมที่คุ้นเคย
และอ่านข่าวเกี่ยวกับการลงทุน
สำหรับเขา แค่นั้นก็ถือว่ามีความสุขแล้ว
เรื่องราวนี้อาจทำให้เราได้คิดว่า
มันคงไม่สำคัญว่าเราประกอบอาชีพอะไร หรือมีพื้นฐานความรู้มากน้อยแค่ไหน
ถ้าตั้งใจศึกษาข้อมูลใหม่ๆ อยู่ตลอดเวลา
และยึดมั่นในหลักการอย่างมีวินัย
เราก็มีโอกาสเป็นได้เหมือน โรนัลด์ รีด..
----------------------
Blockdit โซเชียลมีเดีย รูปแบบใหม่
----------------------
References
-
-
-
-